b'\n_START_ARTICLE_\nSuvalk\xc5\xb3 sutartis\n_START_SECTION_\nPrie\xc5\xbeastys\n_START_PARAGRAPH_\n1920\xc2\xa0m. liepos 12 d. sutartimi tarp Lietuvos ir Taryb\xc5\xb3 Rusijos buvo numatyta, kad valstyb\xc4\x97s sienos tarp Lietuvos ir Lenkijos nustatymas, tai j\xc5\xb3 abiej\xc5\xb3 reikalas (II d.) Liepos 10 d., reikalaujant Antant\xc4\x97s atstovams, Lenkijos ministras pirmininkas Grabskis pasira\xc5\xa1\xc4\x97 protokol\xc4\x85 \xc4\xafsipareigodamas Antantei nedelsiant perleisti Lietuvai Vilni\xc5\xb3 ir jo apylinkes pagal 1919\xc2\xa0m. gruod\xc5\xbeio 8 d. nustatyt\xc4\x85 demarkacin\xc4\x99 linij\xc4\x85 (Kerzono linij\xc4\x85). Ta\xc4\x8diau perduoti Lietuvai Vilniaus Lenkija nesuskubo i\xc5\xa1 dalies d\xc4\x97l spartaus Raudonosios armijos puolimo, kurio metu Vilnius atiteko \xc4\xaf Taryb\xc5\xb3 Rusijos rankas. Taryb\xc5\xb3 Rusija, remiantis jau pasira\xc5\xa1yta sutartimi, perdav\xc4\x97 Vilni\xc5\xb3 Lietuvai liepos 15 d. Ta\xc4\x8diau Raudonoji armija i\xc5\xa1 Vilniaus pasitrauk\xc4\x97 tik rugpj\xc5\xab\xc4\x8dio 26 d., kada Lenkija, savo ruo\xc5\xbetu, per\xc4\x97jo \xc4\xaf kontrapuolim\xc4\x85 prie\xc5\xa1 Raudon\xc4\x85j\xc4\x85 armij\xc4\x85. T\xc4\x85 pa\xc4\x8di\xc4\x85 rugpj\xc5\xab\xc4\x8dio 26 d. \xc4\xaf Kaun\xc4\x85 atvyko Lenkijos derybinink\xc5\xb3 delegacija. Lietuva ir Lenkija \xc4\x97m\xc4\x97si sunki\xc5\xb3 deryb\xc5\xb3 d\xc4\x97l Lietuvos ir Lenkijos tarpvalstybini\xc5\xb3 santyki\xc5\xb3. Deryboms nesisekant prasid\xc4\x97jo susid\xc5\xabrimai tarp Lenkijos ir Lietuvos kariuomeni\xc5\xb3 Suvalkijoje. Taut\xc5\xb3 S\xc4\x85jungos karin\xc4\x97s kontrol\xc4\x97s komisijos, atvykusios \xc4\xaf susid\xc5\xabrim\xc5\xb3 viet\xc4\x85 spaudimu nutr\xc5\xabkusios derybos buvo v\xc4\x97l atnaujintos ir baig\xc4\x97si jos Suvalk\xc5\xb3 sutartimi. Lenkija sutart\xc4\xaf pasira\xc5\xa1\xc4\x97 tik d\xc4\x97l didelio Taut\xc5\xb3 S\xc4\x85jungos spaudimo.\n_START_SECTION_\nDerybos\n_START_PARAGRAPH_\nDerybose dalyvavo i\xc5\xa1 Lietuvos pus\xc4\x97s: delegacijos vadovas\xc2\xa0\xe2\x80\x93 U\xc5\xbesienio reikal\xc5\xb3 ministerijos Politikos departamento direktorius Bronius Kazys Balutis, fronto vadas generolas Maksimas Katch\xc4\x97, Generalinio \xc5\xa1tabo Operacinio skyriaus vir\xc5\xa1ininkas majoras Aleksandras \xc5\xa0umskis, Steigiamojo Seimo narys, diplomatas Voldemaras Vytautas \xc4\x8carneckis, Laikinojo Vilniaus komiteto pirmininkas prof. Mykolas Bir\xc5\xbei\xc5\xa1ka. I\xc5\xa1 Lenkijos pus\xc4\x97s: Lenkijos kariuomen\xc4\x97s vyriausiosios vadovyb\xc4\x97s atstovai pulkininkas Mieczys\xc5\x82aw Mackiewicz ir rotmistras Adam Romer, u\xc5\xbesienio reikal\xc5\xb3 ministerijos atstovai Juliusz Lukasiewicz ir Waclaw Przesmycki.\n_START_SECTION_\nSutarties s\xc4\x85lygos ir demarkacin\xc4\x97 linija\n_START_PARAGRAPH_\n\xc5\xa0ia sutartimi nustatyta demarkacijos linija, kuria didel\xc4\x97 dalis Vilniaus kra\xc5\xa1to pripa\xc5\xbeinta Lietuvai, taip pat susitarta d\xc4\x97l karo veiksm\xc5\xb3 nutraukimo, numatyta apsikeitimo karo belaisviais tvarka. Paties Vilniaus miesto priklausomyb\xc4\x97s klausimas sutartyje nebuvo sprend\xc5\xbeiamas. Sutartimi Vilniaus kra\xc5\xa1to dalis \xc4\xaf pietus nuo Var\xc4\x97nos\xc2\xa0\xe2\x80\x93 Ei\xc5\xa1i\xc5\xa1ki\xc5\xb3 linijos (taip pat ir Var\xc4\x97nos gele\xc5\xbeinkelio stotis) atiteko Lenkijai. Lenkija \xc4\xafsipareigojo per Var\xc4\x97n\xc4\x85 praleisti i\xc5\xa1 Alytaus \xc4\xaf Vilni\xc5\xb3 vykstan\xc4\x8dius Lietuvos traukinius._NEWLINE_Demarkacijos linija nustatyta tik iki Bast\xc5\xabn\xc5\xb3, nuo Bast\xc5\xabn\xc5\xb3 gele\xc5\xbeinkelio stoties tolimesnis demarkacijos linijos pravedimas tur\xc4\x97jo b\xc5\xabti sprend\xc5\xbeiamas i\xc5\xa1st\xc5\xabmus Raudon\xc4\x85j\xc4\x85 armij\xc4\x85. Var\xc4\x97nos gele\xc5\xbeinkelio sto\xc4\x8diai atitekus Lenkijai, Lietuva nebegal\xc4\x97jo atsi\xc5\xb3sti greito pastiprinimo \xc4\xaf Vilni\xc5\xb3 i\xc5\xa1 Suvalk\xc5\xb3 fronto.'